IRPCขาดทุนยับ4พันล้านไทยเคน-น้ำประปากำไรดี
ไออาร์พีซีเจ็บหนักขาดทุน 4,000 ล้านบาท พรีเชียส-เอเซีย พลัส กำไรลดลง ไทยเคนเปเปอร์-น้ำประปาไทยดีขึ้น
28 ก.ค. 2555

ไออาร์พีซีเจ็บหนักขาดทุน 4,000 ล้านบาท พรีเชียส-เอเซีย พลัส กำไรลดลง ไทยเคนเปเปอร์-น้ำประปาไทยดีขึ้น 
บริษัท ไออาร์พีซี (IRPC) เปิดผลประกอบการงวดไตรมาส 2 ปีนี้ขาดทุนหนักถึง 4,060 ล้านบาท คิดเป็นขาดทุนหุ้นละ 0.20 บาท ส่งผลให้รวม 6 เดือน ขาดทุนสุทธิ 3,116 ล้านบาท หรือหุ้นละ 0.15 บาท พลิกจากครึ่งปีก่อนกำไร 6,109 ล้านบาท กดราคาหุ้นลดลง 0.02 บาทปิดที่ 3.54 บาท
บริษัท พรีเชียส ชิพปิ้ง (PSL) ก็มีผลการดำเนินงานไม่ดีนัก ไตรมาส 2 ปีนี้กำไรสุทธิเพียง 13 ล้านบาท หรือหุ้นละ 0.01 บาท ทรุดลง 96% เทียบกับช่วงเดียวกันปีก่อน กำไรสุทธิ 401 ล้านบาท หรือ 0.39 บาทต่อหุ้น ขณะที่ 6 เดือนปีนี้ขาดทุนสุทธิ 27 ล้านบาท เทียบกันไม่ได้เลยกับกำไรสุทธิ 509 ล้านบาท ในช่วงเดียวกันปีก่อน 
สาเหตุที่กำไรไตรมาส 2 ลดลง เกิดจากรายได้เฉลี่ยต่อวันต่อลำเรือลดลงจาก 12,782 เหรียญสหรัฐ เป็น 9,130 เหรียญสหรัฐ เนื่องจากสภาพตลาดอัตราค่าระวางเรือที่ยังคงตกต่ำ และค่าใช้จ่ายในการเดินเรือเพิ่มขึ้น 57% ส่วนใหญ่ มาจากจำนวนเรือที่เพิ่มขึ้นจาก 21 ลำ เป็น30 ลำ และค่าใช้จ่ายทางการเงินเพิ่มขึ้น 44.26 ล้านบาท
ทางด้านบริษัทหลักทรัพย์ (บล.) เอเซีย พลัส (ASP) มีกำไรสุทธิเพียง 67 ล้านบาท รูดลง 39% เทียบกับช่วงเดียวกันปีก่อนกำไรสุทธิ 111 ล้านบาท ส่งผลให้ 6 เดือนปีนี้กำไรสุทธิ 252 ล้านบาท ลดลงประมาณ 16% จากกำไรสุทธิ 301 ล้านบาท
บริษัท ไทยเคนเปเปอร์ (TCP) มีกำไรดีขึ้นมาก 132 ล้านบาท พุ่งขึ้น 206% เทียบกับกำไรสุทธิ 43 ล้านบาท และรวม 6 เดือนปีนี้กำไรสุทธิ 216 ล้านบาท เพิ่มขึ้นเกือบ 48% เทียบกับ 146 ล้านบาท ในช่วงเดียวกันปีก่อน 
บริษัท น้ำประปาไทย (TTW) มีกำไรสุทธิดีขึ้นเล็กน้อยเป็น 567 ล้านบาท ในไตรมาส 2 ปีนี้ เทียบกับกำไรสุทธิ 545 ล้านบาท ในช่วงเดียวกันปีก่อน และรวมครึ่งปีกำไรสุทธิ 1,233 ล้านบาท เติบโต 16% จากกำไรสุทธิ 1,057 ล้านบาท ในระยะเดียวกันปีก่อน